Accidentul care s-a produs sâmbătă dimineață pe drumul național 17, în zona comunei Poiana Stampei, a fost cauzat de un șofer care a adormit la volan.
Aflat la volanul unui autoturism marca Nissan, bărbatul în vârstă de 74 de ani, din Botoșani, a adormit la volan și a intrat pe contrasens, unde a intrat în coliziune cu un tir, condus de un bărbat de 64 de ani, din Verești.
În urma accidentului, șoferul care l-a provocat a suferit leziuni. Nu a fost singurul, la spital fiind transportate soția acestuia și o pasageră, toți din Botoșani. Ambii șoferi au fost testați cu aparatul etilotest, care a indicat faptul că nici unul din ei nu consumase băuturi alcoolice.
La fața locului s-au deplasat pompierii militari, cu o autospecială pentru descarcerare și o ambulanță SMURD, cu sprijinul unui echipaj al Serviciului de Ambulanță Județean Suceava.